Hokim yordamchilari faoliyati samara berdimi: Farg`onada bu tizim qanday ishlayapti?

Farg`ona viloyatida ishlab chiqarishni jadal rivojlantirish, yangi ish o`rinlari yaratish va aholi turmush darajasini yaxshilash, kambag`allikni qisqartirish bo`yicha namunali ishlar amalga oshirilmoqda. Ushbu yo`nalishga qo`shimcha kuch sifatida jalb etilgan yangi tizim – hokim yordamchilari faoliyati samarasini o`rganish maqsadida OAV vakillaridan iborat press-tur tashkil etildi. Mazkur ikki kunlik tadbir Iqtisodiy taraqqiyot va kambag`allikni qisqartirish vazirligi, Mahallabay ishlash va tadbirkorlini rivojlantirish agentligi hamda Farg`ona viloyati hokimiyati hamkorligida o`tkazildi.
 Press-turning birinchi kunida jurnalistlar Farg`ona shahridagi “Ishga marhamat” monomarkaziga borib, ushbu davrga qadar amalga oshirilgan ishlar bilan yaqindan tanishdilar. Bu erda sartaroshlik, payvandchilik, santexniklik, maishiy texnikalarni ta`mirlash, umumiy qurilish, tikuvchilik, bolalar enagasi, hisobchilik, kosmetolog kabi 26 turdgi kasb-hunarlar o`rgatiladi.
–Markazimizga asosan bandlik markazlari orqali yo`naltirilgan ishsiz fuqarlolar murojaat qiladi. Ularning aksariyati ayollar bo`lib, o`zi tanlagan yo`nalishda bepul o`qitiladi. O`qish muddati ayrim kasblar uchun 2 oy, ayrimlari uchun 3 oy. Bitkazganlarga sertifikat beriladi. O`qish xarajatlari bandlikka ko`maklashish davlat jamg`armasi mablag`lari hisobidan to`lab beriladi. O`quv kurslarini muvaffaqiyatli bitkazganlarga tadbirkorlikni boshlash uchun imtiyozli mikrokredit ajratish bo`yicha banklarga tavsiyanomalar beriladi. Monomarkazimiz qoshida 5 ta xorijiy tillarni o`rganish bo`yicha kurslar ham bor, xorijga ketib ishlash niyatida bo`lganlar bu kurslarda o`qishlari mumkin, – deydi mono markaz direktori Bekzod Mamajonov.
Jurnalistlar monomarkazdagi tikuvchi dizaynerlar dars jarayonini kuzatishdi. Ularga faqat tikish-bichishmas, parallel ravishda tadbirkorlik darslari ham olib boriladi.
Biz bu erda o`qigan mutaxassislarni o`z kasbining ustasi qilib chiqarishga harakat qilamiz. Masalan tikuvchi ayollar nafaqat buyurtma mahsulotlar, balki zamonaviy urfdagi ko`ylaklar, kastyum-shimlar tikishni ham o`rganishadi. 3 oy o`qigandan so`ng o`quvchilarni amaliyotga jo`natamiz. Maslalan, o`quvchilarimiz ma`lum qo`shma korxonalarda amaliyot o`tashsa, oylik ham olishadi. Eng asosiysi bu kurslar iqtisodiy tang ahvoldagi ayollarning iqtisodini ko`tarish uchun juda qulay. O`qish 3 oy bo`lsa: 2 oy nazariy, 1 oy amaliy. Shu bilan birga tadbirkorlik darslari, shartnomaviy mijozlar uchun xorijiy tillar ham o`rgatiladi, – deydi monomarkazning dizayner o`qituvchisi Doniyor Otaxonov.
Mutaxassislarning aytishicha ushbu monomarkazda sartaroshlik, kosmetologiya, tikuvchilik, payvandchilik kabi yo`nalishlarda o`qishga talab kuchli. Bu erga viloyatning turli tumanlari va qishloqlaridan kelib o`qishadi. Mahallalardagi ishsiz yoshlarni o`quv-amaliy markazga yo`naltirishda va ularning bankdan kredit olib, o`z faoliyatini boshlashlarida hokim yordamchilari bevosita ko`makchi bo`lishmoqda. 2022 yilning o`tgan davrida birgina “Shodiyona” mahallasidan 20 nafar yangi ish boshlagan tadbirkorlarga kredit olib berildi.
Manzura BEKJONOVA, Farg`ona-Toshkent